अल्कारेज इस टूर्नामेंट का सिर्फ 12वां मैच खेलेंगे, जोकोविच इसे 7 बार जीत चुके
Wimbledon 2023 Latest News Updates - विम्बलडन 2023 का फाइनल कार्लोस अल्कारेज और नोवाक जोकोविच के बीच खेला जाएगा। मुकाबला लंदन के ऑल इंग्लैंड लॉन टेनिस क्लब के सेंटर कोर्ट पर शाम 7:30 बजे होगा।अल्कारेज
विम्बलडन 2023 का फाइनल कार्लोस अल्कारेज और नोवाक जोकोविच के बीच खेला जाएगा। मुकाबला लंदन के ऑल इंग्लैंड लॉन टेनिस क्लब के सेंटर कोर्ट पर शाम 7:30 बजे होगा।अल्कारेज टूर्नामेंट में अपना 12वां ही मैच खेलेंगे जबकि जोकोविच 7 बार विम्बलडन जीत चुके हैं।
इसे 2 पीढ़ियों का मुकाबला भी कह सकते हैं, क्योंकि जब स्पेन में अल्कारेज का जन्म (2003) हुआ था तब जोकोविच ने अपने प्रोफेशनल करियर का आगाज कर दिया था। जब अल्कारेज ने पहली बार रैकेट थामा, तब जोकोविच पहला ग्रैंड स्लैम मैच खेल चुके थे।
जोकोविच ने एक महीने पहले ही 23वां ग्रैंड स्लैम जीता है। ऐसे में यह देखना रोचक है कि आज के विम्बलडन फाइनल में नई पीढ़ी बाजी मारेगी या एक बार फिर अनुभव ही भारी पड़ेगा। इस अहम मौके पर आपके लिए लाए हैं 146 साल पुराने टेनिस टूर्नामेंट का फाइनल खेल रहे 2 स्टार्स की स्टोरी...
शुरुआत वर्ल्ड नंबर-1 अल्कारेज की कहानी से...
अल्कारेज को विरासत में मिली टेनिस
साल 2003 में स्पेन के मर्सिया शहल में जन्मे कार्लोस को छोटी उम्र में ही टेनिस से प्यार हो गया। उन्हें टेनिस विरासत में मिली। वे एक ऐसे परिवार में पले-बढ़े, जिसका टेनिस के प्रति रुझान था। कार्लोस के दादा ने एक टेनिस क्लब शुरू किया था, जबकि उनके पिता कार्लोस अल्कारेज सीनियर एक सेमी-प्रो टेनिस प्लेयर रहे। उनके पिता स्पेनिश चैंपियनशिप के रनर-अप रहे और एक टेनिस अकादमी भी चलाते थे।
अल्कारेज ने 4 साल की उम्र में ही टेनिस खेलना शुरू कर दिया था। कार्लोस के पेरेंट्स ने उनकी क्षमता पहचानी और उन्हें अपने सपनों को जीने के लिए प्रोत्साहित किया।
राफेल नडाल एकेडमी में टेनिस की बारीकियां सीखीं
12 साल की उम्र में ही कार्लोस अपने परिवार को छोड़कर बार्सिलोना में टेनिस कोचिंग लेने चले गए। यहां उन्होंने अपनी इंस्पिरेशन दिग्गज राफेल नडाल की एकेडमी में टेनिस की बारीकियां सीखनी शुरू कर दीं।
स्पेन के राफेल नडाल ही टेनिस लीजेंड हैं। अल्कारेज जब 3 साल के थे, तब नडाल पहला ग्रैंड स्लैम जीत चुके थे।
16 साल की उम्र में प्रोफेशनल टेनिस करियर शुरू किया 
अल्कारेज जब 16 साल के थे, तब उन्होंने रियो ओपन खेलकर प्रोफेशनल टेनिस में कदम रखा। अल्कारेज सेकेंड राउंड में हार गए, लेकिन अगले ही साल 2021 में उन्होंने अपने पहले ग्रैंड स्लैम ऑस्ट्रेलियन ओपन में हिस्सा लिया। 17 साल के अल्कारेज तब ऑस्ट्रेलियन ओपन का हिस्सा बनने वाले सबसे युवा खिलाड़ी बने थे।
मैड्रिड ओपन में अल्कारेज के 18वें जन्मदिन पर उनका सामना अपनी इंस्पिरेशन राफेल नडाल से हुआ। 2021 में ही उन्होंने अपना पहला ATP सिंगल्स टाइटल जीता। उन्होंने ओपन डी ओयरास में जीत दर्ज की। इसी साल उन्होंने फ्रेंच ओपन, विम्बलडन और यूएस ओपन में हिस्सा लिया। US ओपन में तो उन्होंने वर्ल्ड नबंर-3 स्टेफानोस सितसिपास को हराया।
2022 में पहला ग्रैंड स्लैम जीता, वर्ल्ड नंबर-1 भी बने 
2022 अल्कारेज का साल रहा। वह ऑस्ट्रेलिया ओपन में पहली बार 31वीं वरीयता ले कर उतरे। वह तीसरे ही राउंड में हार गए, लेकिन मियामी, मैड्रिड, रियो और कोंडे गोडो ओपन मिलाकर 4 ATP खिताब जीते। इसी साल US ओपन फाइनल में उन्होंने वर्ल्ड नंबर-5 कास्पर रुड को 4-6, 6-2, 7-6, 6-3 के अंतर से हराया और अपना पहला ग्रैंड स्लैम जीता। साल का अंत उन्होंने वर्ल्ड नंबर-1 बनकर किया और 2023 में भी इसी फॉर्म को जारी रख अब विम्बलडन फाइनल में जगह बनाई।
अब जानते हैं जोकोविच के बारे में...
युद्ध के माहौल में पले बढ़े जोकोविच
नोवाक जोकोविच का जन्म 22 मई, 1987 को बेलग्रेड, सर्बिया (उस समय का युगोस्लोवाकिया) में हुआ। उनका बचपन युगोस्लोवाकिया में युद्ध के माहौल में बीता, क्योंकि जब जोकोविच 4 साल के थे, तब युगोस्लोवाकिया में गृह युद्ध छिड़ गया। साल 2001 में युगोस्लोवाकिया से 6 अलग-अलग देश (स्लोवेनिया, क्रोएशिया, बोस्निया एंड हर्जेगोविना, मोंटेनेग्रो, सर्बिया और नॉर्थ मैकेंडोनिया) बने।
जोकोविच ने एक इंटरव्यू में बताया था, 'युद्ध के कारण मैं कई बार खाली स्विमिंग पूल में अभ्यास करता था, क्योंकि बमबारी की वजह से ओपन फील्ड में जाने से डर लगता था।'
4 साल की उम्र में रैकेट थामा 
जोकोविच ने 4 साल की उम्र से टेनिस खेलना शुरू किया। उन्हें फैमिली ने पूरा सपोर्ट किया और जोकोविच टेनिस में अच्छा करने लगे। जोकोविच के बाद उनके 2 छोटे भाइयों ने भी टेनिस खेलना शुरू कर दिया।
जोकोविच सर्बिया में जूनियर टूर्नामेंट जीतने लगे और देश में अपना नाम बना लिया। 2001 में उन्होंने सर्बिया से डेविस कप में हिस्सा लिया, लेकिन उन्हें हार का सामना करना पड़ा। 2003 में उन्होंने फ्रेंच ओपन और यूएस ओपन जूनियर टूर्नामेंट में भी हिस्सा लिया। जूनियर ग्रैंड स्लैम टूर्नामेंट में उनका सर्वश्रेष्ठ प्रदर्शन ऑस्ट्रेलियन ओपन में आया, जहां वह 2004 में सेमीफाइनल तक पहुंचे।
2003 में प्रोफेशनल टेनिस करियर शुरू किया
16 साल की उम्र में जोकोविच ने प्रोफेशनल टेनिस की दुनिया में कदम रखा। इस दौरान रोजर फेडरर और राफेल नडाल टेनिस वर्ल्ड के नए चैम्पियन बन चुके थे। 2005 में जोकोविच ने ऑस्ट्रेलियन ओपन के रूप में पहला ग्रैंड स्लैम खेला, लेकिन फर्स्ट राउंड में ही हार गए। 2005 में ही जोकोविच विम्बलडन और यूएस ओपन दोनों ग्रैंड स्लैम के थर्ड राउंड तक पहुंचे।
2006 में पहला ATP टाइटल
जोकोविच ने 2006 में डच ओपन के रूप में अपना पहला ATP टाइटल जीता। 2007 के ऑस्ट्रेलियन ओपन में वह चौथे राउंड तक पहुंचे, लेकिन चैम्पियन रोजर फेडरर से हार गए। इसी साल उन्होंने मियामी मास्टर्स जीता और इंडियन वेल्स में रनर-अप रहे।
नडाल-फेडरर के दौर में जोकोविच ने पहला ग्रैंड स्लैम जीता
2005 से 2007 तक ऑस्ट्रेलियन ओपन का खिताब रोजर फेडरर या राफेल नडाल ने ही जीता था। लेकिन 2008 में जोकोविच चमके, उन्होंने सेमीफाइनल में रोजर फेडरर को हराकर बाहर किया और फाइनल में फ्रांस के जो-विलफ्रेड सोंगा को हराकर अपना पहला ग्रैंड स्लैम जीता।
जोकोविच ने साल 2009 में ATP चैम्पियनशिप के 10 फाइनल में जगह बनाई और 5 खिताब जीते। लेकिन इनमें ग्रैंड स्लैम शामिल नहीं रहे, क्योंकि 4 में से 3 ग्रैंड स्लैम फेडरर या नडाल के पास ही गए। 2010 में जोकोविच ने अपने देश सर्बिया को डेविस कप जिताया। इसी साल वह US ओपन फाइनल में पहुंचे, लेकिन नडाल से हार गए।
2011 में 3 ग्रैंड स्लैम जीते, टेनिस में स्थातपित हुए
2011 को जोकोविच ने अपना साल बनाया और कभी पीछे मुड़कर नहीं देखा। उन्होंने ऑस्ट्रेलिया ओपन, विम्बलडन और US ओपन का खिताब जीता। वह फ्रेंच ओपन जीतने से चूक गए क्योंकि सेमीफाइनल में फेडरर के खिलाफ उन्हें 7-6, 6-3, 3-6, 7-6 से हार का सामना करना पड़ा। जहां फाइनल में फेडरर को नडाल ने हराकर चैम्पियनशिप जीती।
2001 से 2010 तक टेनिस जगत में रोजर फेडरर और राफेल नडाल का ही नाम चला, 2011 से दिग्गजों की लिस्ट में जोकोविच का नाम भी जुड़ गया। 2022 तक इन्हीं खिलाड़ियों का राज रहा। फेडरर ने 20 ग्रैंड स्लैम जीतकर रिटायरमेंट ले लिया, नडाल ने 22 ग्रैंड स्लैम जीते और अब इंजरी से जूझ रहे हैं। इन दोनों के बीच चमके 36 साल के जोकोविच 23 ग्रैंड स्लैम जीत चुके हैं और आज अपना 24वां ग्रैंड स्लैम खिताब जीतने के लिए 20 साल के अल्कारेज का सामना करेंगे।
जोकोविच के पास फेडरर की बराबरी करने का मौका
जोकोविच अगर विम्बलडन जीत लेते हैं तो यह उनका 8वां विम्बलडन टाइटल होगा। वह सबसे ज्यादा विम्बलडन खिताब जीतने वाले स्विट्जरलैंड के रोजर फेडरर के 8 खिताब की बराबरी कर लेंगे।
विम्बलडन में युवा-दिग्गज के बीच पहली लड़ाई नहीं 
विम्बलडन में ऐसा पहली बार नहीं हो रहा, जब टेनिस दिग्गज के सामने फाइनल में युवा खिलाड़ी आया हो। 2001 में 14 ग्रैंड स्लैम जीत चुके पीट सेम्प्रास के सामने 19 साल के युवा रोजर फेडरर ने फाइनल खेला था। 2008 में दिग्गज बन चुके फेडरर के सामने फाइनल में 21 साल के राफेल नडाल खड़े थे। दोनों ही बार युवा खिलाड़ियों को जीत मिली। अब एक बार फिर 2023 के विम्बलडन फाइनल में 23 ग्रैंड स्लैम जीत चुके नोवाक जोकोविच के सामने 20 साल के कार्लोस अल्कारेज खड़े हैं।
आपने खबर पूरी पढ़ी अब इस पोल में अपनी राय दे दीजिए...
